Deg uḥric amezwaru, neɛreḍ nefka-d tibaduyin i wawalen igejdane i ɣef isenned ssenfagi n tsekla am (tasekla n ugrud, tizlain,…), imi d awalen-agi i aɣ-is-asehlen lxedma ɣef usentel-agi. Deg uḥric wis ssin, nexdem tasleḍt i yeḍrisen n tezlatin n yigerdan i d-nejmaɛ, deg ayen yaɛnan tutlayt, talɣa d yisental i ɣef d-ttawint tezlatin-agi, imi deg tutlayt nemeslayd ɣef wawalen yellan deg yal aḍris, ama d ireṭṭalen (s taɛrabt neɣ s tefrenasist) neɣ d ismawen n (umdan, adeg d iɣersiwen), d imeslayen n yigerdan d wid ur nesɣi ara anamek, ma deg talɣa n yeḍrisen, nexdem tasleḍt i yeḍrisen deg ayen yaɛnan teɣzi d tewzel n tezlatin n yigerdan, nerna azenziɣ n tmeɣrut, ɣer tagara newwi-d awal ɣef isental d ugbur yellan deg yeḍrisen-agi, meḥsub ɣef wacu id-tettawi yal tizlit. Deg uḥric wis kraḍ, nefka-d tignatin n tmenna n yal tizlit deg wammud id-nejmaɛ s tmenna n wamek, anda d wanwa i cenun tizlatin-agi, naɛreḍ nefraq iḍrisen n wammud nteɣ ɛlaḥsab n wannawen n tegnatin n tmenna (tignatin i ɣef temsefham tmetti, tignatin tilelliyin, tignatin i cudden ɣer ugama d d-tid icuden ɣer umezruy).